Dôvodová správa

A. Všeobecná časť

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení nariadenie vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov (ďalej len „návrh nariadenia“).
 
Návrh nariadenia obsahuje nové znenie príloh č. 3 a 4, v ktorých sú upravené výšky pracovných taríf v súlade s valorizačným mechanizmom upraveným v § 3 nariadenia vlády         č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov.
 
Návrh nariadenia je v súlade s Ústavou Slovenskej republiky, zákonom č. 221/2006  Z. z. o výkone väzby v znení neskorších predpisov, zákonom č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov a s medzinárodnými zmluvami, ktorými je Slovenská republika viazaná.

Negatívny vplyv návrhu nariadenia spočíva v skutočnosti, že valorizácia pracovných taríf vyžaduje navýšiť výdavky na pracovné odmeny obvinených a odsúdených o 522 449 eur.    

Návrh nariadenia bude mať pozitívny vplyv na rozpočet verejnej správy, nakoľko zvýšenie výdavkov na pracovné odmeny obvinených a odsúdených zaradených do práce vo vedľajšom hospodárstve sa prenesie do cien výrobkov, prác a služieb stredísk vedľajšieho hospodárstva. V súvislosti s vyššie uvedeným sa zvýšia príjmy rozpočtu vedľajšieho hospodárstva, ktoré sú príjmami štátneho rozpočtu kapitoly Ministerstva spravodlivosti Slovenskej republiky. Zároveň sa zvýšia príjmy z úhrad trov výkonu trestu u odsúdeného podľa § 45 ods. 2 písm. b) zákona č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov. Z uvedeného vyplýva, že zvýšením výdavkov na odmeňovanie obvinených a odsúdených, dôjde aj k nárastu príjmov štátneho rozpočtu. 
 
Návrh nariadenia bude mať pozitívne sociálne vplyvy súvisiace so zvýšenými príjmami v prípade obvinených a odsúdených a osôb, ktorým  je poukazované výživné z ich pracovných odmien. 

Návrh nariadenia nebude mať vplyv na podnikateľské prostredie, životné prostredie a ani na informatizáciu spoločnosti.